У дзённіках часта ўпамінаецца Лю – Любоў Андрэеўна Асаевіч, жонка Максіма Танка, з якой пазнаёміўся яшчэ ў віленскай беларускай гімназіі, а пажаніліся ў Вялейцы ў лістападзе 1939 года. Разам працавалі ў рэдакцыі абласной газеты "Вялейская праўда”, з 17 лютага 1940 года перайменавана ў "Сялянскую газету”. Рэдакцыя размяшчалася ў будынку па вуліцы Георгіеўскай, д. 7, зараз на гэтым месцы Палац культуры.